પારડીમાં સોમવારે દારૂ ભરેલી કાર નં.જીજે- 05-સીજી-1264 દારૂ ભરી પસાર થઇ હોવાની પારડી પોલીસને બાતમી મળતા હાઇવે પર વોચ ગોઠવી હતી. બાતમીવાળી કાર આવતા પોલીસે તેણે અટકાવવાનો પ્રયાસ કર્યો હતો. તેમ છતાં પોલીસથી બચવા દારૂ ભરેલી કાર ચાલકે બેફામ ઝડપથી કાર હંકારી મૂકી હતી.ચેકપોસ્ટ પર સ્પેશિયલ SRP ગૃપના ચેકીગ છતાં ચેકપોસ્ટ પરથી દારૂ ભરી નીકળેલી કારની બાતમી પારડી પોલીસને મળતા તેમણે કારનો પીછો કર્યો હતો. કાર ચાલક ખેપીયાએ પોલીસને જોઈ પૂરઝડપે કાર ભગાવતા કાર પરનો કાબૂ ગુમાવી દેતા કાર હાઇવેથી સર્વિસ રોડની સાઈડ પર આવેલા પંચરવાળાને ત્યાં ટાયરના ઢગલામાં ઘૂસી ગઈ હતી. ત્યાંથી કાર ખૂબ જ સ્પીડમાં હોવાના કારણે બાજુના મકાનની દિવાલ પાસે અથડાઈ અટકી ગઈ હતી. સદનસીબે કોઈ મોટો અકસ્માત કે જાનહાનિની ઘટના બની નથી. જોકે અકસ્માત થવા છતાં કાર ચાલક પોલીસ નજરથી ભાગવામાં સફળ રહ્યો હતો.